Presidensie ontken versoek vir Zuma-donasiesJacob Zuma. Foto: GCIS Die presidensie het Dinsdag die publiek gewaarsku oor beweerde slenters op sosiale media, waarin mense versoek word om geld in bankrekenings te betaal ter ondersteuning van pres. Jacob Zuma. Dr. Bongani Ngqulunga, Zuma se woordvoerder, het gesê die versoeke is vals en word gemaak nadat die Tesourie Maandag sy verslag oor hoeveel Zuma uit sy eie sak vir nie-veiligheidsverwante opgraderings by Nkandla moet betaal, by die konstitusionele hof ingedien het. “Geen rekening is vir die doel geopen nie en geen versoek is aan lede van die publiek gerig om by te dra nie,” het Ngqulunga gesê. Die Tesourie het bevind Zuma moet R7,8 miljoen aan die staat terugbetaal. Die konstitusionele hof het op 31 Maart vanjaar bevind Zuma het versuim om die Grondwet te handhaaf of sy presidensiële plig na te kom, toe hy Thuli Madonsela, die openbare beskermer (OB), se bevindinge en regstellende stappe in haar Nkandla-verslag geïgnoreer en van die hand gewys het. Zuma moet binne 45 dae nadat die hof die tesourie se syfers goedgekeur het, die bedrag betaal.